Helsingin hovioikeus katsoo, että 56-vuotias elinkautisvanki voidaan laskea ehdonalaiseen vapauteen ensi lokakuun alussa.

Kiteeläinen ampui pienet lapsensa pienoiskiväärillä, jonka piippu oli katkaistu. Kuvituskuva pienoiskivääristä. ILKKA KOSKINEN/ LKA

Hovioikeuden julkisen selosteen mukaan 56-vuotiaan vapauttamista puolsi hänen vankila-aikainen käyttäytymisensä ja osallistuminen työ- ja ohjelmatoimintaan.

Vapauttamista puoltaa myös se, ettei kiteeläisellä miehellä ole yhteyksiä järjestäytyneeseen rikollisuuteen tai päihdeongelmaa.

Hänellä on eri arvioiden mukaan ainoastaan matala tai keskikorkea riski syyllistyä uudelleen vakaviin rikoksiin.

Ainoa ehdonalaiseen päästämistä vastaan puhunut seikka on itse rikos, johon mies syyllistyi vuosituhannen alussa.

Kiteeläismies ampui pienoiskiväärillä nukkumassa olleet lapsensa, 3-vuotiaan pojan ja 5-vuotiaan tytön.

Kosto ex-puolisolle

Hän oli ennen veritekoa lyhentänyt aseen piippua. Rikos tapahtui asunnossa Kiteen keskustassa kevättalvella 2004.

Joensuun käräjäoikeus katsoi, että teko oli suunniteltu etukäteen ja siten murha. Erityistä julmuutta teko ei kuitenkaan osoita, sillä pienet uhrit eivät kärsineet ennen kuolemaansa.

Teko oli käytännössä kosto lasten äidille, jolle lapset päätyivät erossa. Nainen oli löytänyt myös uuden miesystävän.

Henkirikokseen valmistautumisen puolesta puhui myös se, että mies oli kätkenyt 14 750 euroa kiinteistönsä konehallin vintin katolle.

Viranomaiset löysivät nuo rahat, koska tuomittu oli lähettänyt asiaa koskevan kirjeen veljelleen. Kirje avattiin ja rahat käytettiin korvauksiin.

Lisätty kello 11.04 sana " erityistä " julmuuden eteen. " Erityinen raakuus ja julmuus " on yksi murhan tunnusmerkeistä.